《大水叹五首 其四》
清代·沈树本

去年旱魃虐，焦卷苗无根。今岁商羊舞，沉浸连千村。

水旱适荐至，何策苏元元。吾闻上古时，备患有本原。

三年则馀一，仓廪常高屯。纵遇天灾至，民力堪自存。

救荒于既荒，所济何足论。而况并无策，蒿目空忧烦。

作者简介：浙江归安人，字厚馀。康熙五十一年进士。官编修。工诗，喜奖进后学。有《德本录》、《舱翁诗集》、《湖州诗摭》。